Valgerður Jónsdóttir og Þórður Sævarsson eru bæði fædd og uppalin á Akranesi en voru nú í sumar að flytja heim aftur eftir fimmtán ára fjarveru . Fjarveruna frá heimaslóðum hafa þau meðal annars nýtt í að sækja sér menntun en Valgerður útskrifaðist sem tónmenntakennari frá Tónlistarskólanum í Reykjavík árið 2000 og Þórður er nú að hefja meistaranám í íþrótta - og heilsufræðum við Háskóla Íslands . Undanfarin þrjú ár hafa þau búið á Laugarvatni þar sem Þórður var við nám í sínum fræðum og Valgerður starfaði við kennslu í Grunnskóla Bláskógabyggðar . Fjögur árin þar á undan bjuggu þau í Danmörku við nám og störf . Þar lögðu þau stund á eitt og annað sem þau sjá fyrir sér að geti nýst íbúum á Akranesi . Þann 13. september hefst ungbarnatónlistarnámskeið sem ætlað er fyrir foreldra og ungabörn . Valgerður heldur utan um þetta nám í samstarfi við Tónlistarskólann á Akranesi . Þórður starfaði í sumar við uppbyggingu og rekstur Ævintýrafélagsins sem starfrækt var m.a. í Garðalundi í sumar . Hann mun starfa sem þjálfari hjá Hnefaleikafélagi Akraness nú í vetur ásamt námi sínu . Nánar er rætt við Valgerði og Þórð í Skessuhorni vikunnar sem kom út í gær .